Tulongan Dagiti Diborsiado a Kapammatian—Kasano?
Nalabit adda am-ammom a diborsiado. Gagangay ngamin itan ti diborsio. Kas pagarigan, ipakita ti maysa a surbey iti Poland a kaaduan nga agdibdiborsio ket dagiti agedad iti 30 a naasawaanen iti tallo agingga’t innem a tawen; ngem saan laeng nga isuda ti agdibdiborsio.
Iti kinapudnona, inreport ti Institute for Family Policy iti Espania nga “ipakita dagiti estadistika [iti Europa] a kagudua kadagidiay nagkasar ti agdiborsio.” Kasta met laeng ti kasasaad iti dadduma pay a narang-ay a pagilian.
AGTUTUPATOP A RIKRIKNA
Ania ti karaman iti daytoy a gagangayen a situasion? Kuna ti maysa nga eksperto a marriage counselor iti Makindaya a Europa: “Ti panagdiborsio ket legalidad laeng iti nalpasen a napasamak—ti pannakawaswas ti maysa a relasion ken ti ibungana a panagsina, maysa a nakasasaem a pasamak.” Innayonna a masansan a mangibunga dayta iti “nakaro nga emosion, kas iti pungtot, babawi, pannakapaay, pannakadismaya, ken bain.” No dadduma, mapanunot payen ti maysa ti agpakamatay. “No indeklaran ti korte a pinal ti diborsio, mangrugin ti agtutupatop a rikrikna. Mabalin a maisaludsod ti naliday a diborsiado: ‘Siasinoak itan ta maysaak metten a diborsiado? Ania itan ti aramidek iti biagko?’”
Malagip ni Ewa ti rikriknana sumagmamanon a tawen ti napalabas. Kinunana: “Idi nagbalinen a pinal ti pannakidiborsiok, mababainak unay ta aw-awagandak iti ‘diborsiada’ dagiti kaarrubak ken katrabahuak. Napalalo ti pungtotko. Gapu ta nabati kaniak ti dua a babassit nga annakmi, kapilitan a siak ti ina ken ama.” * Kastoy ti kuna ni Adam a 12 a tawenen a mararaem kas panglakayen: “Gistay awanen ti nabati a panagraemko iti bagik, isu a no dadduma agpupungtotak ken kayatko ti agmaymaysa.”
PANANGILIWLIWAG ITI NAPASAMAK
Gapu ta madandanaganda unay iti masanguananda, adda dagidiay marigatan a mangiliwliwag iti pannakidiborsioda—uray adun a tawtawen ti napalabas. Mabalin nga ipapanda nga awanen ti maseknan kadakuada. Malaksid iti dayta, kuna ti maysa a kolumnista a kasapulan a “baliwanda ti nakayugalianda ket sursuruenda ti agmaymaysa a mangsango kadagiti problemada.”
Kuna ni Stanisław: “Idi nagdiborsiokami ken baketko, pinaritannak a sumarungkar iti dua a babbalasitangmi. Isu a nariknak a kasla awanen ti mangipatpateg kaniak ken binaybay-annakon ni Jehova. Napukawen ti ganasko nga agbiag. Idi agangay, nabigbigko a di umiso ti pampanunotek.” Nadanagan met ni Wanda, a maysa a diborsiada, maipapan iti masakbayanna. Kinunana: “Ipagarupko idi nga awanton ti maseknan kaniak ken kadagiti annakko, uray pay dagiti kapammatiak. Ngem makitak itan no kasano a simmaranay ken timmulong dagiti kakabsat bayat a padpadakkelek dagiti annakko nga agbalinto met a managdaydayaw ken Jehova.”
Ipakita dagitoy a komento a kalpasan ti diborsio, agtutupatop ti negatibo a rikrikna ti dadduma a diborsiado. Mabalin a bumaba ti panangmatmatda iti bagida, ken mariknada a saandan a maikari a maipaayan iti atension. Posible met nga agbalinda a manangkritikar iti sabsabali. Kas resultana, mabalin nga ipagarupda a saanen a maseknan kadakuada ti kongregasion. Ngem kas ipakita ti kapadasan da Stanisław ken Wanda, mapaneknekan dagiti diborsiado a talaga a maseknan kadakuada dagiti kakabsat. Kinapudnona, dakkel ti maitultulong dagiti padada a Kristiano, uray no saan a dagus a madlaw dayta.
PANNAKARIKNA ITI LIDAY KEN PANNAKABAYBAY-A
Laglagipentayo nga iti laksid dagiti panagreggettayo, umapay latta ti liday kadagiti kapammatiantayo a diborsiado. Dagiti diborsiado a kakabsat a babbai, kangrunaanna, mabalin a mariknada a manmano laengen ti maseknan kadakuada. Inadmitir ni Alicja: “Walo a tawenen a diborsiadaak. Ngem mariknak pay laeng no dadduma nga awan serserbik, isu a kaykayatko no kua ti agmaymaysa ken agsangit gapu ta ay-ay-ayek ti bagik.”
Nupay gagangay laeng dagitoy a rikrikna ti maysa a diborsiado, ibalakad ti Biblia a dina koma isinsina ti bagina. Mabalin ngamin nga agresulta dayta iti panangilaksidna iti “isuamin a praktikal a kinasirib.” (Prov. 18:1) Nupay kasta, no maladladingitan, nainsiriban no liklikanna ti kanayon nga umasideg wenno agpabalakad iti maysa a saanna a kasekso. Iti kasta, maliklikan ti itatanor ti di umiso a romantiko a rikrikna.
Mabalin nga agtutupatop ti rikrikna dagiti diborsiado a kapammatiantayo, nga ipagarupda a nabaybay-andan ken madanaganda iti masakbayanda. Maawatantay koma a gagangay ken narigat nga iliwliwag dagita a rikrikna, ket masapul a tuladentayo ni Jehova babaen ti agtultuloy a panangsuportatayo kadakuada. (Sal. 55:22; 1 Ped. 5:6, 7) Masiguradotayo a tagipatgenda ti aniaman a tulong nga ipaaytayo kas pudno a gagayyem!—Prov. 17:17; 18:24.
^ par. 6 Nabaliwan ti dadduma a nagan.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn